Viime perjantaina julkaistiin uusi suomalainen tietokonepeli. Sehän on aina hieno hetki, ja etenkin nyt, sillä se männäperjantain peli ei ollut ihan mikä tahansa peli. Se näet edustaa hyvin harvinaista genreä suomipelien historiassa. Lucius II: The Prophecy on näet seikkailupeli, vieläpä kauhuseikkailu.

Ok, pelihän tosiaan tuli jo perjantaina ja niin tiedotekin, mutta huonolla hetkellä postilaatikkoon pudonnut uutinen jäi jalkoihin ja hukkui sähköpostilaatikon uumeniin. Mutta on tämä niin tärkeä tapaus, että uutisoidaan nyt edes jälkikäteen.

Ensimmäinen Lucius julkaistiin vuonna 2012. Peli kertoi Saatanan lapsesta, joka on syntynyt maan päälle ja opettelee helvetillisiä temppujaan. Siinä oli paljon ideaa, mutta Domen testaajan loppukaneetin mukaan ”viilaamisella tästä olisi syntynyt paljon parempi peli”.

No, nyt on viilattu. Lucius II – The Prophecy jatkaa edeltäjänsä tarinaa, kun sankarimme kävelee ainoana eloonjääneenä entisen kotinsa liekehtivistä raunioista. Outo poika paiskataan mielisairaalaan, jossa hän aloittaa uuden tuhon, kaaoksen ja kuoleman konsertin.

Shiver Gamesin kaverit kertovat, että ”pelattavuutta on viilattu urakalla ja pelaajat voivat aiheuttaa entistä enemmän kaaosta ja syntiä.”

Saatanan lapsi, mielisairaala ja profetioita. Sekä paljon uhreja, joilla paholaisen sikiömme voi harjoittaa mielitekosiaan. Hyvältä kuulostaa!

Peli löytyy Steamistä Windows-alustalle ja sen saa edelleen julkkarialella 17 euroon.

Lisätietoja: Lucius II – The Prophecy

Lisää aiheesta

Lucius on Saatanan poika

Luciusin syntytarina on vähän erilainen. Peli alkoi kaveruskaksikon omana indiepelinä, jonka ideana oli karuhkosti tehdä peli, jossa vitsinomaisesti vain murhataan kaikki. Sitten projekti kuitenkin hieman kasvoi ja venyi, muuttuen ihan kaupalliseksi ja täysimittaiseksi peliksi.

Lucius (PC)